ועדת הכלכלה, כנסת 18, פרוטוקול מספר 62, 2009-07-21 10:30

אופיר אקוניס: אני פותח את הישיבה השלישית של ועדת הכלכלה.

אופיר אקוניס: על סדר היום תקנות התעבורה (תיקון מס' ...), התשס"ח-2008, תיקונים לחלק ד' לתקנות בדבר רכב אספנות, רכב לא תקין, איסור התקנת לוחות ברכב כבד וטכוגרף.

אופיר אקוניס: אלה בעצם שלושה דברים שונים.

אופיר אקוניס: נתחיל בנושא רכבי אספנות.

אופיר אקוניס: אני מבקש שכל מי שנוגע לרכבי אספנות יישב ליד השולחן ולא ביציעים.

אופיר אקוניס: אני מבקש שתציגי את התקנות בכל הנוגע לרכב אספנות ואז נשמע את כל ההערות, אם יש כאלה, ונתקדם.

חוה ראובני: רכב אספנות הוא רכב שגילו 30 שנים לפחות ושנרשם ככזה.

חוה ראובני: כלומר אין חובה לרשום כל רכב שגילו 30 שנים כרכב אספנות.

חוה ראובני: זה בחירה מסוימת של בעל הרכב.

חוה ראובני: הוא יכול להיות רכב עד 12,000 קילוגרם.

חוה ראובני: הפועל היוצא מזה הוא, מצד אחד הקלות כלשהן באגרת רישוי ברישום הזה, ומצד שני הגבלות כלשהן על השימוש בו.

אופיר אקוניס: כלומר בעל רכב שגילו 30 שנים לפחות צריך לבקש לראות אותו כרכב אספנות?

חוה ראובני: כן.

אופיר אקוניס: כלומר יכול להיות רכב שגילו 30 שנה ויותר ואיננו נחשב כרכב אספנות?

חוה ראובני: נכון.

חוה ראובני: לפי התקנות דהיום רכב אספנות עושה טסט פעם בחצי שנה.

חוה ראובני: רישיון הרכב שלו ניתן לו כל פעם לחצי שנה.

חוה ראובני: אחד מהיתרונות, שהוא לא חייב להיות בתוקף רצוף.

חוה ראובני: יכולים לעשות טסט לחצי שנה ואז אין עניין להשתמש בו, ואז אפשר לחדש את הרישיון מחדש עם הפסקה, בעוד שרכב רגיל אם יש הפסקה בתוקף הרישיון שלו תמיד צריך לחדש עם תוקף רטרואקטיבי, כולל אגרות, כולל הכול.

חוה ראובני: אנחנו מציעים לאפשר תוקף שהחידוש שלו יהיה לשנה שלמה, ובד בבד לחייב להוסיף את הרכב הזה לקבוצת כלי הרכב שחייבים בבדיקת חורף מידי שנה.

חוה ראובני: זאת תוצאה שמושגת במילא בדרך של חידוש של חצי שנה כי מן הסתם בדיקה אחת נעשית סמוך יותר לעונת החורף.

אופיר אקוניס: כלומר, במקום טסט פעם בחצי שנה יהיה טסט פעם בשנה וכן חובה לבצע בדיקת חורף.

אופיר אקוניס: במדינה שלנו צריך לעדכן את נושא בדיקות החורף בגלל שאין כאן חורף יותר ...

אופיר אקוניס: אבל על בדיקת חורף עדיין חלים הכללים של חורף אמיתי.

אופיר אקוניס: יוצאים מנקודת הנחה שהוא קיים.

חוה ראובני: אנחנו יוצאים מתוך הנחה שב-1 באוקטובר בכל שנה אנחנו נכנסים למצב חורף.

חוה ראובני: כך מניחות תקנות התעבורה.

אופיר אקוניס: כך קובעות תקנות התעבורה?

אופיר אקוניס: אני חייב להגיד לך שלפי שירות החיזוי הרשמי, ששייך למשרדך, החורף מתחיל ב-21 בדצמבר.

חוה ראובני: זה נוגע לאסטרונומיה אני חושבת.

קריאה: את הרכב צריך להכין קודם.

חוה ראובני: אבל מ-1 באוקטובר צריך להיערך לחורף, וחובת הדלקת אורות היא מ-1 בנובמבר.

חוה ראובני: זאת ההצעה שלנו.

חוה ראובני: כך קובעות תקנות 1 ו-2 המוצעות.

אופיר אקוניס: עד מתי נמשך החורף אצלכם?

לאה ורון: אל תציע למשרד התחבורה להביא לוועדת הכלכלה עוד תקנות.

לאה ורון: ממילא יש עומס גדול ...

חוה ראובני: מבחינת הדלקת אורות – עד 31 במרס.

אופיר אקוניס: בסדר.

אופיר אקוניס: אני חושב שהתאריך הרשמי אחר, 1 במרס, אבל בסדר, נשאיר את זה כך.

אופיר אקוניס: ל"מועדון החמש" יש הערות על התקנה, או שאתם רוצים לברך עליה?

אופיר אקוניס: גם זה אפשרי.

אופיר אקוניס: אפשר להגיד גם דברים טובים, לא חייבים להעיר הערות.

נחום קדמיאל: אני יושב-ראש "מועדון החמש".

נחום קדמיאל: אנחנו רוצים לברך על התקנות.

נחום קדמיאל: זה הישג טוב למורשת הרכב במדינת ישראל.

נחום קדמיאל: נמשיך לשמור על הרכבים העתיקים, שהם חלק מן ההווי של המדינה הזאת.

אופיר אקוניס: בקיצור, אתם בעד.

נחום קדמיאל: אנחנו מאוד-מאוד בעד.

זאב ולדימיר טנדט: אני רוצה רק להדגיש שהמכוניות האלה, אפשר להגדיר אותן כחדשות.

זאב ולדימיר טנדט: בזמן השיקום הן מפורקות לחלוטין ומשוקמות כמו רכב חדש, כך שבטיחות הרכב גבוהה יותר מאשר של רכב רגיל בן למעלה משנתיים שנוסע על הכביש והן עוברות רמה גבוהה של שיקום.

אופיר אקוניס: יפה.

זאב ולדימיר טנדט: יש גם ייבוא של מכוניות אספנות שאף הן כחדשות.

אופיר אקוניס: כמה כלי רכב שנחשבים כרכבי אספנות נמצאים בישראל?

זאב ולדימיר טנדט: מספרם הולך וגדל.

זאב ולדימיר טנדט: כאשר המכוניות מגיעות לארץ, הן כמו רכבים במצב חדש.

אופיר אקוניס: כמה רכבים שמוגדרים כרכבי אספנות יש בארץ?

נחום קדמיאל: בארץ יש סדר גודל של 3,500 רכבי אספנות עם רישוי.

צבי יוזנט: יש להם טכוגרף?

צבי יוזנט: ...

אופיר אקוניס: לא, אבל לפי התקן של איכות הסביבה "יורו 5".

צבי יוזנט: יש להן ספידומטר מכני.

אופיר אקוניס: דרך אגב, הן ממוזגות?

אופיר אקוניס: חלקן כן?

אופיר אקוניס: אז זה מיזוג חדש.

נחום קדמיאל: כן, אלה עם המנועים הגדולים ממוזגות.

נחום קדמיאל: הרכב שלי לא.

אופיר אקוניס: אז מה אתה עושה?

נחום קדמיאל: פותח שני חלונות.

אופיר אקוניס: לא נעים.

אופיר אקוניס: אני זוכר שהיה לי אוטו בלי מזגן.

נחום קדמיאל: דווקא נעים מאוד.

זאב ולדימיר טנדט: דרך אגב, יש לי רכב בן למעלה מ-50 שנים, של חברת קרייזלר, ויש לי רכב נוסף חדש מאותה החברה.

זאב ולדימיר טנדט: בזמן הנהיגה שניהם באותה רמה.

אופיר אקוניס: יפה מאוד.

אופיר אקוניס: ארגון המובילים לא נוגעים ברכבי אספנות.

צבי יוזנט: איגוד קציני הבטיחות בעד.

אופיר אקוניס: יפה.

אופיר אקוניס: המשטרה?

רוית הופמן: תומכים.

אופיר אקוניס: זה ממש מדהים.

אופיר אקוניס: יפה.

אופיר אקוניס: אז אנחנו נאשר את התקנות.

אופיר אקוניס: אבל קודם נקרא אותן למען הסדר הטוב.

חוה ראובני: "בתוקף סמכותי לפי סעיף 70 לפקודת התעבורה (להלן – הפקודה), ובאישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה: תקנה 1 – תיקון תקנה 273ד לתקנות העיקריות בתקנה 273ד(א) לתקנות התעבורה, התשכ"א-1961 (להלן – התקנות העיקריות), אחרי "10,000 ק"ג" יבוא "רכב אספנות".

חוה ראובני: " כאן מתווסף רכב אספנות לחייבי בדיקת חורף.

חוה ראובני: תקנה 2 – תיקון תקנה 281א לתקנות העיקריות "בתקנה 281א(א) לתקנות העיקריות, במקום "לששה חודשים" יבוא "לשנים עשר חודשים" ואחרי "273" יבוא "ו-273ד".

חוה ראובני: " זה הארכת תוקף רישיון הרכב, בכפוף לכך שיעשה לא רק טסט אלא גם בדיקת חורף.

בני זוהר: יש לי שאלה.

בני זוהר: אם עברתי טסט בחודש אוקטובר ואז באוקטובר אני עושה גם בדיקת חורף.

קריאה: אתה פטור מבדיקה נוספת.

חוה ראובני: תקנת בדיקת חורף פוטרת מזה.

קריאה: אם הבדיקה 3 חודשים לפני החורף, אתה פטור.

אופיר אקוניס: קיבלת תשובה לשאלתך.

אופיר אקוניס: היא ברורה וטובה.

אופיר אקוניס: אנחנו מאשרים את התיקון לתקנה 273ד(א) ולתקנה 281א(א).

חוה ראובני: תקנה 3 היא יוזמה של יחידת "אתגר".

חוה ראובני: אני מציעה שהם יציגו את הצורך ואת הרקע לבקשה.

גל קפלן-הראל: אני נציגת יחידת "אתגר" – יחידה ארצית של משטרת ישראל למלחמה בגניבות כלי הרכב.

גל קפלן-הראל: היא הוקמה לראשונה בשנת 1998, פורקה בשנת 2004 והוקמה מחדש בהחלטת הממשלה בנובמבר 2005.

גל קפלן-הראל: מאז הקמתה החדשה, אנו פועלים רבות, בין השאר במסגרת תיקוני חקיקה, להקניית כלים נוספים לאכיפה וטיפול בגניבות כלי הרכב.

גל קפלן-הראל: זה אחד הכלים.

גל קפלן-הראל: אני רוצה לציין בפני הפורום הזה שבמהלך 3 השנים האחרונות הבאנו לירידה של 35% בגניבות כלי הרכב.

גל קפלן-הראל: התיקון הנ"ל התבקש למעשה.

גל קפלן-הראל: אנו בהליך חקיקה צמוד מאוד, בשיתוף פעולה מעולה עם משרד התחבורה, וזה בשל הצורך שלנו כשאנו נכנסים במסגרת תפקידנו למוסכים, למגרשים לסחר בכלי רכב ולכל מקום שעיסוקו ברכב כאשר אנו נתקלים בכלי רכב שיש בהם בעיות בטיחותיות.

גל קפלן-הראל: עד היום התקנה חייבה שהודעת איסור שימוש ברכב תינתן רק בזמן הנהיגה, לנוהג ברכב.

גל קפלן-הראל: אם אנחנו נכנסים למגרש של מכירת מכוניות משומשות וסייר או בוחן מטעם המשטרה בודק רכב ומגלה שיש בו ליקויים בטיחותיים, אין לו יכולת למסור הודעת איסור שימוש והרכב הנ"ל מועבר לאזרח, נמכר לאזרח תמים ולא אחת גם בבדיקה במכוני הרישוי לא יכולים לעלות על תקלות בטיחותיות בו.

גל קפלן-הראל: כאן אנו רוצים להביא את הצורך בתיקון הזה, שיאפשר מסירת הודעת איסור שימוש ברכב גם כאשר הוא במצב נייח.

גל קפלן-הראל: דוגמה נוספת ניתן למצוא במוסכים בזמן תיקון.

גל קפלן-הראל: עוד פעם, לא מדובר על כל תיקון.

גל קפלן-הראל: מדובר על מוסך שיש בו תיקון לא בטיחותי לרכב, כמו חיתוכים שאסורים על-ידי משרד התחבורה בשלדות הרכב, או רכב שמועבר על גבי גרר אחרי תאונה קשה והוא לא כשיר לנסיעה על הכביש.

גל קפלן-הראל: לא אחת אנחנו נתקלים בגררים שמעבירים לתיקון בשטחים ואין לנו יכולת לטפל באותו כלי רכב, הוא נכנס לשטחים לתיקון במוסך לא מורשה ואנו יכולים רק לאפשר לו לעבור.

גל קפלן-הראל: זה הרקע.

אופיר אקוניס: בפסקה (1) בתקנה 3 כתוב: "אחרי 'ימסור לנוהג בו' יבוא 'או למי שמחזיק ברכב'.

אופיר אקוניס: "

גל קפלן-הראל: יש לנו תוספת קטנה בהתראה של הרגע האחרון.

גל קפלן-הראל: אנחנו מבקשים שייאמר: "או למחזיק ברכב שיש בידיו את רישיון הרכב".

גל קפלן-הראל: אנחנו מבקשים ברגע האחרון להוסיף את זה.

גבי בן הרוש: את מתכוונת אולי "בבעלותו".

גל קפלן-הראל: לא.

גל קפלן-הראל: "מחזיק ברכב".

גבי בן הרוש: ואם הוא מאכער שסתם החזיק רישיון של מישהו?

גבי בן הרוש: למה לא לומר "בבעלותו"?

גל קפלן-הראל: כי לא תמיד הבעלים של הרכב נוהג ברכב.

גבי בן הרוש: יש כאן פִרצה.

אופיר אקוניס: תסבירי את התיקון.

גל קפלן-הראל: התיקון החדש למעשה מחיל את הצורך בהעברת איסור השימוש למי שמחזיק את רישיון הרכב.

גל קפלן-הראל: למה?

גל קפלן-הראל: כי השוטר במעמד מסירת הודעת איסור השימוש חייב לקחת את רישיון הרכב.

גל קפלן-הראל: בשביל להוציא לפועל את הודעת איסור השימוש חייבים שהוא יחזיק את רישיון הרכב.

אופיר אקוניס: אילו כלים יש לשוטר בעניין הבדיקה הטכנית?

אופיר אקוניס: הבדיקה נעשית רק במוסכים?

גל קפלן-הראל: לא.

גל קפלן-הראל: בכל מקום שהרכב עומד במצב נייח.

גבי בן הרוש: אבל זה רק לבוחן.

גל קפלן-הראל: לסייר של המשטרה או לבוחן של משרד התחבורה.

אופיר אקוניס: זה לא כתוב.

גל קפלן-הראל: זה מופיע בתקנה הקיימת.

לאה ורון: אבל רישיון הרכב מצוי אצל נוהג הרכב.

לאה ורון: לא אצל מי שמחזיק ברכב.

גבי בן הרוש: אמרתי שבדרך כלל מי שצריך להראות תקלות זה בוחן.

גבי בן הרוש: שוטר רגיל, איך הוא יכול לדעת אם האוטו לא תקין?

גל קפלן-הראל: זה כתוב בתקנה 307.

גבי בן הרוש: אבל אני שואל שאלה פרקטית.

גבי בן הרוש: זה חשוב יותר ממה שכתוב.

גבי בן הרוש: האם שוטר רגיל יכול להגיד שהבלמים לא בסדר?

גבי בן הרוש: איסור שימוש רק בוחן יכול לתת.

גבי בן הרוש: אם זה בוחן אז אין לי הערות.

גל קפלן-הראל: באשר לשאלה על המחזיק ברישיון, הכוונה למשל לסוחר רכב שמציג כלי רכב למכירה.

גל קפלן-הראל: הוא מחזיק ברישיון הרכב ומבצע אחר-כך העברת בעלות.

גל קפלן-הראל: בזה הכוונה ל"מחזיק".

לאה ורון: אז צריך לכתוב שהכוונה לסוחר הרכב, ואין הכוונה אליי, שאני יושבת בבית ומסרתי את רכבי למישהו אחר שנוהג בו.

אופיר אקוניס: נכון.

גל קפלן-הראל: אבל זה לא רק סוחר רכב.

אופיר אקוניס: הקושי חל לא על הסוחרים, אלא על האזרחים התמימים.

שגית שועלי: התקנה למעשה באה להגן על האזרחים התמימים.

שגית שועלי: כפי שהיא היתה בעבר, היא חלה למעשה רק על נהגים.

שגית שועלי: אפשר היה לתת איסור שימוש רק לנהג.

שגית שועלי: עכשיו מחילים את זה גם על מחזיקים.

שגית שועלי: אנחנו לא רוצים להחיל את זה על מחזיק תמים.

שגית שועלי: נניח שהרכב הורד מן הכביש או שניתנה הודעה, אזרח תמים קנה את הרכב מן המגרש ולא יודע על כך שום דבר.

שגית שועלי: לכן אנחנו רוצים להחיל את זה רק על מי שמחזיק את רישיון הרכב.

שגית שועלי: אם היה איסור שימוש אז לא היה לו רישיון רכב ביד.

חוה ראובני: מי שברשותו הרכב עם רישיון הרכב, וברכב יש ליקויים חמורים שאותרו על-ידי בוחן, על-ידי מי שמוסמך, ונמצא שם גם רישיון הרכב, גם אם הרכב לא במצב נסיעה אפשר יהיה לתת הודעת אי-שימוש בגלל הליקויים החמורים.

חוה ראובני: אין שינוי בתהליך, למעט העובדה שאנחנו מרחיבים את המקרים, לא רק על רכב בתנועה שיש בו נוהג אלא גם על רכב עומד.

לאה ורון: הבוחנים של המשטרה בוחנים כלי רכב שעומדים בצדי הדרך או ליד הבית בחניה?

רוית הופמן: במצב הנוכחי לא, כי החוק לא מאפשר את זה.

רוית הופמן: התיקון עכשיו יאפשר לשוטרי יחידת "אתגר" לתת הודעת איסור שימוש לרכב שנמצא במצב נייח.

רוית הופמן: אבל כאן אנחנו כן רוצים לבוא לקראת האזרח.

רוית הופמן: אנחנו אומרים: מי שמחזיק ברכב חייב שיהיה בידיו רישיון הרכב על מנת שהשוטר יוכל לקחת את זה.

רוית הופמן: אז בעצם מוטלת חובה על המחזיק לוודא שיש רישיון רכב.

לאה ורון: ליחידת "אתגר" יש כוונה לשלוח בוחנים לחניונים של כלי רכב על מנת לבדוק שכלי הרכב הנייחים אינם תקינים?

רוית הופמן: לא.

אופיר אקוניס: איך זה יפעל?

גל קפלן-הראל: זה יעוגן במסגרת הנהלים של המשטרה, תוך הפעלת שיקול הדעת בהפעלת הסמכות הזאת וכלפי מי תופנה והיכן תיאכף.

אופיר אקוניס: הכוונה לפעילות יזומה?

גל קפלן-הראל: זה במסגרת פעילות יזומה מול הגורמים המשפיעים ביותר בשוק הרכב, שיש להם השלכה על הצרכנים, על הציבור הרחב.

לאה ורון: אתם שוב חוזרים לדבר על הסוחרים.

גל קפלן-הראל: לא רק.

לאה ורון: מי עוד?

גל קפלן-הראל: מגרשי הסדר, מוסכים, גררים, גרר שמעמיס עליו רכב ונוסע אתו והרכב לא כשיר בטיחותית ואנחנו נתקלים בו לדוגמה במחסום בדרך לשטחים.

גל קפלן-הראל: כעת אין לנו יכולת לפקח.

איתי עצמון: למה כוונת

איתי עצמון: כם עוד כאשר אתם מדברים על "מחזיק"?

איתי עצמון: "מחזיק" זה מי שברשותו הרכב?

גל קפלן-הראל: כן, ויש לו את רישיון הרכב.

איתי עצמון: כלומר זה לא מקרה שנתתי את הרכב שלי למישהו.

איתי עצמון: אני מחזיק ברכב והרכב עכשיו נמצא אצלי, חונה על-יד הבית שלי?

איתי עצמון: למה הכוונה בדיוק?

גל קפלן-הראל: לא, אתה נתת למישהו את הרכב.

איתי עצמון: כלומר הרכב לא ברשותי.

איתי עצמון: אמרת קודם שהרכב ברשותו.

איתי עצמון: אני לא מבין כל-כך את ההגדרה.

חוה ראובני: אם הרכב שלך ונתת אותו למישהו אחר, המישהו האחר הזה הופך להיות המחזיק.

חוה ראובני: אם הכנסת את הרכב למוסך - - -

איתי עצמון: לפי דעתי צריך לחדד את ההגדרה "מחזיק ברכב".

חוה ראובני: נכון לעכשיו הכוונה למובן המילולי של העניין, של החזקה בפועל.

איתי עצמון: צריך לחדד את זה.

לאה ורון: אז צריך להוסיף את המילה "בפועל".

איתי עצמון: נקבע את הנוסח המדויק בהמשך, אבל צריך להבין את הכוונה.

איתי עצמון: כרגע לדעתי זה קצת עמום.

קריאה: אתה צודק.

קריאה: צריך להיות "בבעלותו".

קריאות: לא, לא.

קריאות: "ברשותו" ולא "בבעלותו".

חוה ראובני: אחרת, אפשר לתת אותו לשימוש רק לבעל הרכב.

רוית הופמן: הסיבה שסברנו שצריך להגדיר "מחזיק", מאחר וכרגע הנוסח של התקנה לא מגדיר מי הוא מחזיק ולכאורה כל אדם, אפילו אדם ששומר על מגרש חניה, גם הוא מחזיק ברכב כי הרכב נמצא בתוך המגרש.

רוית הופמן: לכן אנו סבורים שיהיה נכון לחדד את ההגדרה על מנת שזה לא יפגע באזרחים תמימים או אפילו בבעלים שחוזר אחר-כך לנהוג ברכב.

רוית הופמן: החשיבות היא בכך שהמחזיק יחזיק בידיו את רישיון הרכב על מנת שהשוטר, שייתן הודעת איסור שימוש, יוכל ליטול את רישיון הרכב.

אופיר אקוניס: איך היועצת המשפטית של משרד התחבורה מציעה לנסח את זה?

אופיר אקוניס: את רוצה להוסיף את המילה "בפועל"?

רוית הופמן: אנחנו רוצים לקבוע בפסקה (1): "ימסור לנוהג בו או למי שמחזיק ברכב ובלבד שיש בידיו את רישיון הרכב".

איתי עצמון: והרכב היה ברשותו.

רוית הופמן: מי שמחזיק ברכב – ברור שהוא - - -

איתי עצמון: לא בהכרח.

איתי עצמון: זה לא כל-כך ברור.

צבי יוזנט: אם הוא מחזיק ברכב ויש לו רישיון, זאת אומרת שמישהו נתן לו את הרכב עם הרישיון.

צבי יוזנט: אם הוא גנב את הרכב אז יורידו אותו מן הכביש.

חוה ראובני: גם גנב הוא לכאורה מחזיק אם אנחנו לא מגדירים.

צבי יוזנט: אז יקחו לו את הרישיון.

אופיר אקוניס: הכוונה הובהרה.

אופיר אקוניס: אני מציע שנאשר את התקנה ואדוני היועץ המשפטי, אתה תנסח אותה.

איתי עצמון: יש לי שאלה נוספת לפני כן.

איתי עצמון: עדיין לא קראנו את התקנה.

איתי עצמון: אולי כדאי לקרוא אותה.

אופיר אקוניס: נקרא, ואז תעיר את הערתך, נאשר ואתם תמשיכו לדון על הנוסח המדויק, האם להוסיף את המילה "בפועל" או לא, או "ברשותו" וכדומה.

אופיר אקוניס: תמשיכו את ההידברות ביניכם.

חוה ראובני: תקנה 3 – תיקון תקנה 308 לתקנות העיקריות "בתקנה 308(א) לתקנות העיקריות – (1) אחרי "ימסור לנוהג בו" יבוא "או למי שמחזיק ברכב";" אנחנו לא מתנגדים להערה של המשטרה.

איתי עצמון: בכפוף לתיקוני הנוסח.

חוה ראובני: "(2) במקום הקטע החל במילים "ויעביר לה את רישיון הרכב" עד המילים "תעודת אי שימוש" יבוא "ויטול מהנהג או ממי שמחזיק ברכב, לפי הענין, את רישיון הרכב; שוטר כאמור בתקנת משנה זו רשאי לעכב את מתן ההודעה לרשות הרישוי ל-48 שעות, ואם הוכח להנחת דעתו כי הרכב תוקן תוך 48 שעות משעת מסירת הודעת אי-שימוש כאמור, יחזיר את רישיון הרכב לבעל הרכב או למי שנמסרה לו הודעת אי השימוש.

חוה ראובני: " צריך לתאם את הנוסח הקיים לתיקון מבלי לשנות את המהות, שיש ליקויים שבגינם לא מונעים אפשרות נסיעה למוסך, לא מזינים ביטול רישיון הרכב למרשם כלי הרכב במשרד הרישוי.

אופיר אקוניס: אני מציע להאריך את זה ל-72 שעות, אם למשל זה קורה ביום שאין בו עבודה.

חוה ראובני: אנחנו מדברים על רכב שלא אמור לנסוע.

חוה ראובני: המקום היחידי שהוא אמור לנסוע אליו הוא המוסך.

אופיר אקוניס: אני מדבר על החזרת הרישיון.

חוה ראובני: לא בטוח שזה מקל בהכרח.

אופיר אקוניס: כתוב: "אם הוכח להנחת דעתו כי הרכב תוקן תוך 48 שעות ... יחזיר את רישיון הרכב".

אופיר אקוניס: לפעמים הוא לא יכול לתקן אותו בתוך 48 שעות.

צבי יוזנט: האם הוא לא יכול לבקש ארכה מן המשטרה אם יש בכך צורך?

צבי יוזנט: הוא יכול.

חוה ראובני: צריך לשאול את המשטרה אם הם נותנים ארכה.

אופיר אקוניס: לא, השוטר בשטח לא יידע שהוא קיבל ארכה.

אופיר אקוניס: הוא יגיד למי שמיירט לו את המכונית שיש לו 48 שעות.

אופיר אקוניס: הוא לא יפעיל הרי שיקול דעת.

רוית הופמן: אצטרך לבדוק את זה ולחזור אליכם עם תשובה.

אופיר אקוניס: יש הרי שבתות, יש ימי שבתון.

חוה ראובני: בכל מקרה אסור לנסוע ברכב הזה, גם ב-48 השעות.

חוה ראובני: ההבדל, שעד 48 שעות ההודעה לא מועברת לרשות הרישוי ואז הוא יכול לבוא למשטרה ולקחת מחדש את רישיון הרכב שלו.

חוה ראובני: אם עברו 48 שעות, זה נכנס למחשב של משרד התחבורה ואז הוא צריך ללכת לרשות הרישוי.

חוה ראובני: כך או כך, הוא צריך להוכיח את תיקון הליקויים.

חוה ראובני: השאלה רק איפה הוא מקבל בחזרה את הרישיון.

חוה ראובני: זה מעבר דרך מחשב משרד התחבורה, הודעת אי-שימוש שנכנסת ויורדת ברגע שהרכב מתוקן.

רוית הופמן: יש לזכור שלא סתם נקבע פרק זמן של 48 שעות.

רוית הופמן: אחרי הכול מדובר ברכב לא תקין ויש לכולם אינטרס שהרכב יתוקן בזמן המהיר ביותר האפשרי.

רוית הופמן: לא סתם נקבע פרק הזמן הזה.

אופיר אקוניס: אם השוטר לוקח את הרישיון לידיו, איך הרישיון מגיע לרשות הרישוי?

רוית הופמן: השוטר לוקח את הרישיון ומשאיר אותו בידיו לפרק זמן של 48 שעות.

חוה ראובני: ברגע שזה מדווח, הרישיון יוחזר רק דרך משרד הרישוי.

אופיר אקוניס: אז איך הנהג יוכל לקבל את זה במשטרה?

חוה ראובני: הוא לא יוכל, אלא רק ב-48 השעות הראשונות עד הדיווח.

לאה ורון: שואל יושב-ראש הוועדה מדוע לא להאריך את התקופה, הן של הדיווח והן של החזקת הרישיון על-ידי המשטרה.

חוה ראובני: כדי לצמצם את הסיכון שייעשה ברכב שימוש אחר זולת נסיעתו למוסך לשם תיקונים.

חוה ראובני: אם ייתנו 72 שעות, הוא יאמר: טוב, אקח אותו למוסך לא היום אלא מחרתיים ובינתיים אשתמש בו.

אופיר אקוניס: בקיצור, אתם לא סומכים על הישראלים שיעשו את זה במהרה.

רוית הופמן: לא סתם נותנים הודעת איסור שימוש.

רוית הופמן: זה במקרים שמצדיקים באמת איסור שימוש, כשהרכב מהווה סכנה לעוברי הדרך האחרים.

אופיר אקוניס: אגב, איך אתם מזהים את הסכנה?

אופיר אקוניס: איך אתם מיירטים את הרכב?

גל קפלן-הראל: על-ידי בדיקה של סייר.

אופיר אקוניס: בדיקה אקראית?

גל קפלן-הראל: גם בדיקות אקראיות בשיתוף עם משרד התחבורה, וגם בדיקות יזומות שלנו.

גל קפלן-הראל: נכנסים למגרשים ולמוסכים באופן יום-יומי ובודקים.

חוה ראובני: או במקרי תאונה.

איתי עצמון: השאלה שלי על הנוסח, מה קורה בעצם עם נטילת הרישיון?

איתי עצמון: ניתן לעכב את מתן ההודעה לרשות הרישוי ל-48 שעות, אבל רישיון הרכב עדיין יהיה בעצם בידי השוטר למשך אותן 48 שעות?

חוה ראובני: נכון.

אופיר אקוניס: הוא לא יוכל לנהוג על רכב אחר?

חוה ראובני: לא מדובר על רישיון הנהיגה אלא על רישיון הרכב.

חוה ראובני: הנהג יקבל הודעת אי-שימוש עם התנאים, מה הוא צריך לתקן, כולל במקרים שלא מצריכים גרר.

חוה ראובני: כאשר הרכב הזה יכול לנסוע למוסך יהיה כתוב בהודעת אי-שימוש שהוא יכול לקחת אותו לתיקון.

איתי עצמון: אבל זה לא כתוב.

חוה ראובני: בתקנה זה לא כתוב.

חוה ראובני: הודעת האי-שימוש מפרטת את זה.

לאה ורון: אולי תסבירו לוועדה מה כוללת הודעת האי-שימוש.

חוה ראובני: מה שאתן מציגות הוא לא הודעת האי-שימוש, אלא הודעה לבעל הרכב שניתנה הודעת אי-שימוש לנוהג.

חוה ראובני: הוועדה מבקשת לראות את הנוסח של מה שנותנים לנהג בפועל.

צבי יוזנט: יש טופס שנותנים כאשר מוסרים הודעת אי-שימוש לרכב.

שגית שועלי: הודעת האי-שימוש כוללת הודעה שמרגע זה אסור להשתמש ברכב, ומפרטת את הליקויים שבגינם אסור להשתמש ברכב.

לאה ורון: עו"ד עצמון שאל אתכם לגבי הרישיון הזמני.

לאה ורון: מאחר ולקחו את רישיון הרכב הקבוע - - -

צבי יוזנט: לא ניתן רישיון זמני.

קריאה: מותר לו לנסוע עד למוסך.

צבי יוזנט: יש סוג של תיקון נדרש שבגינו אתם מאפשרים לנסוע עד המוסך, כאשר התיקון הנדרש הוא לא עניין בטיחותי ולכן אין סכנה לתאונה.

צבי יוזנט: לפעמים מוצאים ליקוי בטיחותי, שאז צריך להביא גרר.

צבי יוזנט: במקרה כזה אין לרכב שום אפשרות לנסוע.

צבי יוזנט: צריך להזמין גרר ולהוביל אותו ישירות מן המקום אל המוסך.

חוה ראובני: כאשר זה ליקוי שלא מחייב גרירה אז מסומן בטופס הודעת אי-שימוש שהוא רשאי לנסוע למוסך.

קריאה: כתוב שם שהרישיון נמצא אצל השוטר ושהוא רשאי לנסוע למוסך בלבד.

אופיר אקוניס: צריך לכתוב את זה.

חוה ראובני: זה לא רישיון זמני.

חוה ראובני: זה אישור תנועה.

אופיר אקוניס: נכתוב את זה כאן: "אישור תנועה עד המוסך", כפי שאמר מנהל רשות הרישוי לשעבר.

שגית שועלי: השאלה אם זה דבר שצריך להיות מוסדר בתקנה.

שגית שועלי: הרי אנחנו לא משנים עכשיו את התקנה.

איתי עצמון: העליתי כרגע בעיה שמתעוררת ואולי כדאי כן לשלב את זה.

אופיר אקוניס: עדיף שזה ייכלל בנוסח.

אופיר אקוניס: המובן מאליו מוטב שייאמר.

אופיר אקוניס: מה הבעיה לכלול את זה?

שגית שועלי: אם זה כתוב בגוף הודעת האי-שימוש אז למה לכתוב את זה בתקנה?

חוה ראובני: התקנה תפנה אולי להודעת האי-שימוש.

אופיר אקוניס: תפנו.

אופיר אקוניס: לא יתכן שזה יישאר בלי כלום.

חוה ראובני: בתקנה 308(ד) כתוב: "לא ישתמש אדם ברכב שעליו נמסרה הודעת אי-שימוש, אלא לשם נסיעה לתיקונו או למילוי התנאים שפורטו בה" – וכאן נוסיף: "ובלבד שרשות לכך ניתנה בהודעת אי-השימוש", או "וככל שהודעת אי-השימוש מתירה נסיעה כאמור", או משהו כזה – הרשות לנסוע לתקן.

חוה ראובני: הרי יהיו מקרים שאפילו את זה הוא לא יוכל לעשות.

גבי בן הרוש: יש לי בעיה עם משטרת ישראל, גם כפי שהדברים היום.

גבי בן הרוש: הודעת אי-שימוש ניתנת והתחושה נוראית, ואנחנו מרגישים את זה במשאיות ובאוטובוסים.

גבי בן הרוש: מורידים אותנו מן הכביש ואנו נדרשים ללכת לטסט.

גבי בן הרוש: זה מחייב אובדן יום עבודה, זה מחייב להשבית את המשאית או את האוטובוס, וכאשר אנחנו מגיעים לטסט אומרים: על מה הורידו אתכם מן הכביש בעצם?

גבי בן הרוש: הכול בסדר.

גבי בן הרוש: אף אחד לא נותן דין וחשבון, השוטר או קצין המשטרה ממשיך בדרכו.

גבי בן הרוש: אני שואל אתכם כמשטרה, אילו כלים יש לכם לבדוק ויזואלית האם הרכב תקין או לא תקין?

גבי בן הרוש: זה המצאה שנתקלתי בה בבתי-המשפט באשר לנושאים של איכות הסביבה.

גבי בן הרוש: אומרים שאוטו מזהם.

גבי בן הרוש: האם בדקת אותו במכשירים?

גבי בן הרוש: לא.

גבי בן הרוש: ויזואלית.

גבי בן הרוש: רבותי, אנחנו לא מן המאדים.

גבי בן הרוש: אילו כלים יש לכם לבדוק ויזואלית אם האוטו תקין או לא? יש מִתקנים במוסכים וכללים איך לבדוק רכב.

שגית שועלי: בוחן תנועה – זו המומחיות שלו.

שגית שועלי: לכן הוא עובר קורס של כמה חודשים.

אופיר אקוניס: גם אני שאלתי אם כתוב כאן לגבי בוחן תנועה.

אופיר אקוניס: זה כתוב.

אופיר אקוניס: גם אני שאלתי על הכלים שנמצאים בידיו.

אופיר אקוניס: אתה התכוונת שכל שוטר יכול להוציא הודעת אי-שימוש?

גבי בן הרוש: לבוחן התנועה אין כלים לבדוק את תקינות הרכב.

גבי בן הרוש: אנחנו חווים את זה יום-יום.

גבי בן הרוש: אי אפשר לבדוק ויזואלית.

גבי בן הרוש: גם כדי לבדוק את חופשיות ההגה – אני מצטער, עליו להיכנס מתחת לרכב ולראות.

גבי בן הרוש: בפועל הוא מסתכל מן הצד וטוען שההגה חופשי, למרות שהיצרן אומר שההגה צריך להיות חופשי.

גבי בן הרוש: רבותי, אנחנו משלמים את המחיר מידי יום ואין לכם את הכלים לבדוק כשורה.

גבי בן הרוש: גם אם הוא גמר תואר ותפקידו להיות בוחן – יש מוסכים ורק שם אפשר לבדוק.

גבי בן הרוש: יש מצב חמור עוד יותר, שאוסרים שימוש ואומרים לנהג לנסוע.

גבי בן הרוש: רבותי, אם תהיה אחר-כך תאונה קטלנית יוצא שבעצם נתתם אישור.

גבי בן הרוש: אם חל איסור נסיעה אז תשלחו גרר ואל תתנו לרכב הזה לנסוע.

משה יהודה: אתם נותנים יותר מדי כוח לשוטר בשטח שאין לו את הכלים.

שגית שועלי: זה לא שוטר, אלא בוחן שעבר קורס ויש לו את הכלים, לא פחות מאשר לעובד במוסך, ואולי יותר.

שגית שועלי: הוא גם יותר אובייקטיבי מעובד במוסך.

שגית שועלי: יש כאן בוחני תנועה.

שגית שועלי: אתם יודעים איזה קורס עובר בוחן תנועה?

גבי בן הרוש: אני אומר לך מה קורה לנו במציאות.

שוקי שדה: אני מדבר כאן כמנכ"ל ארגון חברות ההסעה בישראל.

שוקי שדה: יש בעיה חמורה מאוד שמחוקקים תקנות קטנות והתוצאה היא – אתן לכם דוגמה: רצועה צולבת שבה התופס לא נתפס נכון.

שוקי שדה: בסדר, שיגידו שהכיסא הזה לא בסדר.

שוקי שדה: אבל בפועל מורידים את האוטו מן הכביש, מטילים מייד במקום קנס של למעלה מ-1,000 שקל ואחר-כך הסיפור ממשיך במוסך.

שגית שועלי: לבוחנים יש הנחיות.

שגית שועלי: הם לא מורידים על כל שטות רכב מן הכביש.

שגית שועלי: גם החוק מפרש שמדובר ברכב שעלול לסכן את התנועה.

שגית שועלי: לשם כך הם עברו קורס והם מומחים ובודקים אם יש כאן סכנה.

שוקי שדה: אבל לא רק על זה מורידים מן הכביש.

שגית שועלי: מורידים מן הכביש רק במקרה שיש סכנה, שהרכב במצב שמסכן, במידה ומסוכן לנסוע ברכב הזה.

עוזי יצחקי: כפי שנאמר כאן על-ידי המשטרה, יש ליקויים חמורים יותר וליקויים חמורים פחות.

עוזי יצחקי: לפי זה גם ניידות הבטיחות של אגף הרכב פועלות, גם כדי לא להגיע למצב – וזאת התשובה גם למר שוקי שדה – שרכב לא תקין ימשיך לנוע על הכביש וחס וחלילה אחרי כן יקרה משהו.

שוקי שדה: אבל בשל רצועה אחת מורידים רכב מן הכביש?

שוקי שדה: יש לזה גבול.

אופיר אקוניס: ההערה שלך מופנית למשטרה.

שוקי שדה: אנחנו בעד התקנות.

שוקי שדה: אין מי שיותר מאתנו, ממר גבי בן הרוש וממני ומקציני הבטיחות רוצה לדאוג לרמת הבטיחות במדינה, בכל כלי רכב.

שוקי שדה: אבל צריך לקבוע קריטריונים כלשהם, מינימום שממנו תהיה הורדת רכב מן הכביש, כי זה גורר אחריו קנסות בסכומי עתק וזה בעייתי.

שוקי שדה: צריך לקבוע קריטריונים, שאם יש 20 רצועות פגומות צריך להוריד את הרכב מן הכביש, אבל בשל רצועה אחת להוריד את האוטו מן הכביש ולהטיל קנס של 1,000 שקל?

שוקי שדה: אתם חושבים שקוטפים את הכסף הזה מן העצים?

גבי בן הרוש: אתה יודע כמה דוחות אני מבטל?

גבי בן הרוש: אז מה, לשוטר ששגה עשו משהו?

גבי בן הרוש: לא.

שגית שועלי: אני חושבת שחרגנו קצת מנושא הדיון.

צבי יוזנט: אני צריך לצאת להגנת המשטרה.

צבי יוזנט: יחידת "אתגר" היא לא היחידה שבודקת מכוניות על הכביש.

צבי יוזנט: המטרה שלה למנוע גניבות רכב והיא לא בודקת רכבים על הכביש אלא הולכת למוסכים שידוע שבהם מפרקים רכבים, לכל מיני מגרשים שהיום אי אפשר לעשות בהם כלום.

צבי יוזנט: ערבבו כאן כמה דברים שונים.

אופיר אקוניס: זה הדבר העיקרי.

אופיר אקוניס: מר עוזי יצחקי, אם מר גבי בן הרוש אומר שיש אי-הבנות, בעיקר באשר למובילים שהוא עומד בראשם, אז כדאי שתקבעו איזו פגישה משולשת עם משרד התחבורה ועם המשטרה כדי לבחון את הדברים.

אופיר אקוניס: אתה דיברת על ההגה המשוחרר שלפי הוראת היצרן יכול להיות משוחרר ברמה מסוימת אבל המשטרה אומרת לך: לא, הוא לא יכול, ואז מורידים את הרכב מן הכביש.

אופיר אקוניס: כאן צריכה להיות הידברות נפרדת שלא קשורה ליחידת "אתגר".

גבי בן הרוש: אנחנו נתקלים במקרים כאלה יום-יום, ונמאס.

גבי בן הרוש: לפעמים במקום לנהל חברה עליך להיות פקיד כאשר אתה מקבל דוחות – ואני כבר לא מדבר על המתנדבים של המשטרה – שאין בהם שום היגיון.

אופיר אקוניס: אגב, אני מצטרף להערתו של מר גבי בן הרוש לגבי המתנדבים של המשטרה, שהם מצוינים כאשר הם עושים עבודה התנדבותית אבל לפעמים הם סבורים שהם קצת יותר מאשר הם צריכים להיות.

אופיר אקוניס: כאשר הם עוצרים זקנות ליד בית-אבות ברמת-אביב או בירושלים – זה לא המטרה.

אופיר אקוניס: תעצרו את הפורעים, את אלה שנוהגים באיילון ו"חותכים" ב-140 קמ"ש.

אופיר אקוניס: אלו הבעיות, ולא הזקנות שיוצאות מבית-האבות ברמת-אביב, שעוצרים אותן ובודקים להן את הרישיון ויוצרים גם פקק תנועה עד היציאה מתל-אביב.

אופיר אקוניס: צריך לכנס קצת את המתנדבים.

אופיר אקוניס: דרך אגב, זה דיון נפרד, אני מסכים, אבל אם מר גבי בן הרוש כבר העלה את נושא המתנדבים אז אני מעיר.

קריאה: המתנדבים לא רלוונטיים לתקנה הזאת.

גבי בן הרוש: הכול בסדר, אבל מספיק שיתחבאו מאחורי העצים וישגעו לנו את השכל.

גבי בן הרוש: לא כל יום אני נפגש אתכם כאן.

אופיר אקוניס: אתה מנצל את ההזדמנות כדי להעלות נושאים, וטוב שאתה מעלה אותם.

אופיר אקוניס: אני מציע שתאמרו לו שתקיימו אתו איזו הידברות.

אופיר אקוניס: מר גבי בן הרוש, יקיימו אתך בנושא הזה הידברות נפרדת.

אופיר אקוניס: אני מאשר את התיקון לתקנת משנה 308(ד).

אופיר אקוניס: התיקון יבהיר כי "השימוש ברכב שנמסרה עליו הודעת אי-שימוש יהיה בהתאם לאישור זמני או אישור שיינתן במסגרת הודעת אי-שימוש".

אופיר אקוניס: הנוסח יתואם בהמשך.

אופיר אקוניס: התקנה אושרה עם השינויים שהודענו עליהם.

חוה ראובני: תקנה 4 – תיקון תקנה 321 לתקנות העיקריות "בתקנה 321 לתקנות העיקריות, בסופה יבוא: "(ה) לא יותקן ברכב מסוג N3 כיסוי המסתיר את הברגים או האומים, המחברים את האופן לסרן.

חוה ראובני: "" דהיינו: טאסות, בעברית מצועצעת.

חוה ראובני: רכב מסוג N3 זה משאיות כבדות.

חוה ראובני: יוכלו להציג כאן פרטים, אבל התברר שזה יוצר סכנה בטיחותית.

אופיר אקוניס: מה אומר בעברית המשפט שקראת עכשיו?

חוה ראובני: שלא יהיו טאסות על הגלגלים במשאיות כבדות.

שמעון ולינסקי: אספר לכם את הרקע.

שמעון ולינסקי: לפני כמה שנים בתאונה עף גלגל ממשאית והרג את אלופת ישראל ברכיבה על אופניים שרכבה באותה עת על אופניה.

שמעון ולינסקי: הסתבר שהאוטו הזה תיקן פאנצ'ר, זה היה מערבל בטון, ואחרי תיקון פאנצ'ר במשאית כבדה כזאת יש הנחיה לחזק את האומים של הגלגל אחרי כ-100 קילומטרים.

שמעון ולינסקי: הנהג שכח כנראה לעשות את זה.

שמעון ולינסקי: תוך כדי חקירת התאונה הגענו למסקנה שאם לא היתה על הגלגל של המשאית טאסה הוא היה עושה את זה.

קריאה: היו רואים את זה.

שמעון ולינסקי: אז הוחלט על התיקון הזה.

גבי בן הרוש: מצער שאישה נהרגה בשל זה, אבל אני מבקש ממשרד התחבורה להירגע כבר.

גבי בן הרוש: אחרי כל תאונה אתם "רצים" עם תקנות, כמו אחרי תאונת אוטובוס הפנויים והפנויות ש"רצו" לקבוע תקנה על חגורות בטיחות, וכך עוד ועוד תקנות.

גבי בן הרוש: אני לא מכיר טאסות במשאיות.

גבי בן הרוש: אני מכיר במכוניות פרטיות ששמים טאסה בשביל להשוויץ.

קריאה: זה היה אלתור.

גבי בן הרוש: מישהו אוכף את התקנות הללו?

גבי בן הרוש: חלה אחריות בחוק על מישהו?

גבי בן הרוש: העיקר כל אוטובוס השקיע 25,000 שקל והחגורות נותרו לקשירת הסל.

גבי בן הרוש: תירגעו עם התקנות האלה.

גבי בן הרוש: אני לא מכיר טאסות במשאיות, אין לנו.

גבי בן הרוש: בכל מקרה "רצים" אחרי התאונות.

גבי בן הרוש: כאשר יש תאונה בצומת – מייד מתקינים רמזור.

גבי בן הרוש: אם אתם חושבים שזה יתרום משהו לבטיחות, מבחינת האחריות של הנהג שהחליף גלגל, ברור שאם הוא נהג מקצועי עליו אחרי 50 קילומטר לעצור ולחזק את ההברגה, זה נכון.

גבי בן הרוש: עם טאסה או בלי טאסה, הגלגל יעוף אם הנהג לא חיזק אותו.

גבי בן הרוש: אף אחד לא נוסע אחרי משאית לראות אם הוא חיזק את ההברגה.

גבי בן הרוש: אם זה מה שיעשה לכם את היום - - -

אופיר אקוניס: אבל אין לך התנגדות.

גבי בן הרוש: לא.

גבי בן הרוש: בסדר.

חוה ראובני: הוא אומר שאנחנו אוסרים להתקין משהו שלא קיים במילא.

אופיר אקוניס: מר גבי בן הרוש מעיר הערות לידיע

אופיר אקוניס: תכם ואחר-כך מסכים.

גבי בן הרוש: רק כהערה בונה.

גבי בן הרוש: יש דברים שיש להם היבט בטיחותי, כפי שאמר מר שוקי שדה, ובהם אנחנו לא מתפשרים – זה מערכות אוויר, בלמים, הגה.

גבי בן הרוש: לא מתפשרים.

גבי בן הרוש: אבל יש דברים שהם בשוליים ולא צריך בעקבות כל מקרה טרגי לרוץ ולקבוע תקנות.

גבי בן הרוש: אף אחד גם לא יאכוף את זה.

גבי בן הרוש: אז בספר החוקים תהיה עוד תקנה.

קריאה: למה צריך לאכוף?

קריאה: לנהג אין אחריות?

קריאה: הוא לא חייב לדעת מה עליו לעשות?

גבי בן הרוש: אחר-כך בארבע עיניים אגיד לך איזו אחריות יש לנהג.

דן לינק: אני מבקש להעיר, שלא כל דבר צריך לעשות באופן שאפשר יהיה או צריך יהיה לאכוף אותו.

דן לינק: שם היה מדובר באלתור, כאשר התקינו משהו מאולתר.

דן לינק: אין ספק שאילו לא היתה שם טאסה הרי גם עובר-דרך רגיל שהיה עוצר ברמזור על-יד המשאית ורואה שחסרים שני אומים מתוך עשרה היה אומר לנהג המשאית, ולא רק שוטר.

דן לינק: לכן טוב מאוד שיש את התקנה הזאת שמדברת על כיסוי.

דן לינק: היא לא מדברת על טאסות, אלא על כל אלתור.

אופיר אקוניס: תודה.

אופיר אקוניס: תקנה 4 שמתקנת את תקנה 321, אושרה.

אופיר אקוניס: תקנה 5 עוסקת בטכוגרף.

אופיר אקוניס: רצית למסור הודעה?

עוזי יצחקי: אני רוצה לציין שהתיאום בין כל הגורמים לא הושלם בעניין הזה.

לאה ורון: בין אילו גורמים?

עוזי יצחקי: בין משרד התחבורה, איגוד המובילים ואיגוד המסיעים.

עוזי יצחקי: לכן אני מבקש שלא להעלות את התקנה הזאת.

אופיר אקוניס: כלומר תמשיכו בהידברות.

אופיר אקוניס: תביאו את התקנה כאשר תסיימו את ההידברות.

גבי בן הרוש: יש הנחיה של הוועדה הזאת למשרד התחבורה, שקיימת כבר עשרות שנים, לא לבוא לכאן עם תקנות אלא רק כאשר כל הגורמים יגיעו לתיאום.

אופיר אקוניס: מאה אחוז.

אופיר אקוניס: שמעת, כאשר התקנות יושלמו הן יחזרו לוועדה ויבקשו לאשר אותן.

גבי בן הרוש: אגיד לך מדוע אני מעיר, כי אם לא הייתי מגיע יתכן שהתקנה הזאת היתה עוברת, וחבל.

אופיר אקוניס: דווקא היוזמה להודעה היתה של משרד התחבורה.

גבי בן הרוש: כי בהפסקה שהיתה בדיון אמרתי להם שחבל שנתקוטט.

גבי בן הרוש: הם יודעים שבדרך כלל יש תיאומים בינינו לפני שבאים לוועדה.

אופיר אקוניס: מצוין.

אופיר אקוניס: אחזור על מה שאמרתי: כאשר תסיימו את ההידברות תחזרו לוועדה עם התקנה.

אופיר אקוניס: התקנה הזאת לא עולה עכשיו על סדר היום.

אופיר אקוניס: תודה רבה.

חוה ראובני: תקנה 6 – תחילה "תחילתן של תקנות 1 ו-2, 30 ימים מיום פרסומן של תקנות אלה (להלן – יום הפרסום), ותחילתה של תקנה 4, 60 ימים מיום הפרסום.

חוה ראובני: "

איתי עצמון: מה עם תקנה 3?

חוה ראובני: תקנה 3 תיכנס מיידית לתוקף.

חוה ראובני: אם לא אמרנו כלום אז זה באופן מיידי, עם הפרסום.

רוית הופמן: אם זה נכנס מיידית עלינו רק לעבור על הנוסח ולוודא שהוא מוסכם.

איתי עצמון: התקנה נכנסת לתוקף עם הפרסום.

איתי עצמון: הפרסום לא יהיה עד שלא יתואם הנוסח.

חוה ראובני: הנוסח של תקנה 3 יתואם גם מול המשטרה ולא רק מול היועץ המשפטי של הוועדה.

אופיר אקוניס: הפרסום יהיה רק אחרי הנוסח, ואז הכניסה לתוקף תהיה מיידית.

אופיר אקוניס: תודה רבה.

אופיר אקוניס: הישיבה נעולה.